Inhlanganiso Ezizimeleyo: Kawaqale Khathesi Amalungiselelo Wokhetho Luka2018
Linkuthazo yenziwe emhlanganweni wenhlanganiso lezi eJohannesburg eSouth Africa wokuhluza inhlupho ezibhekana lokhetho emazweni asenzansi yezwekazi le Africa.
JOHANNESBURG — Inhlanganiso zikazulu eZimbabwe sezikhuthazwe ukuthi ziqale khathesi ukulungiselela ukhetho luka 2018 ukuze kuthi nxa sekuqhamuka udlalakela oluvame ukuba khona nxa sekuqala ukhetho, uzulu esekwazi konke okufanele akwenze ngelanga lokhetho. Linkuthazo yenziwe yilezi nhlanganiso emhlanganweni oqhutshelwe eJohannesburg kwele South Africa ngoLwesine obuhluza inhlupho ezibhekana lokhetho emazweni asenzansi yezwekazi le Africa. Lobanje kusasele iminyaka emithathu egcweleyo ukuthi iZimbabwe iqhube olunye ukhetho, inhlanganiso zikazulu eZimbabwe sezikhuthazwe ukuthi ziqale ukulungiselela ukhetho lolo khathesi. Ekhuluma emhlanganweni obuhlaziya ngenhlupho ezibhekana lokhetho emazweni asezansi yezwekazi le Africa, obona ngokuqhutshwa kwenhlelo zenhlanganiso ye Crisis in Zimbabwe Coalition umnumnzana Joy Mabenge, uthi umsebenzi omkhulu wokulungiselela ukhetho kufanele wenziwe khathesi kungakaqhamuki udlalkela oluphathalene lokhetho. UMabenge uthi kungumkhuba omubi ukuqoqa imibuthano kazulu ngesikhathi imikhankaso yokhetho isiqalile kusazakala mhlophe ukuthi lokhu kuzatshayisa lokubulalisa abantu. Uthi ngalesi isikhathi kusaselokuthula kulapho inhlanganiso zikazulu okufanele zifundise khona uzulu konke okuphathelene lokhetho. Umnumnzana Sipho Mantula, Umcwaningi enhlanganisweni ye Institute for Dispute Resolution in Africa e University of South Africa, uthi kuqakathekile ukuthi inhlanganiso zikazulu ziqale khathesi ukwakha ubudlelwana obuqinileyo lenhlangothi ezisetshenziswa ukubangela udlakela ngesikhathi sokhetho ukuze kube lula ukwenza imikhankaso kungelakuhlukunyezwa. Isizalwane seZimbabwe umnumnzana Zenzo Moyo laye ukugcizelele ukuthi ukufundiswa komphakathi kungakabi lokwethusela yikho okuzakwenza uzulu abeleSibindi nxa sekufika ukhetho. Abangene lumhlangano bemele inhlanganiso ezitshiyeneyo zikazulu ezivela emazweni ehlukeneyo, bavumelene ukuthi inhlanganiso zikazulu zingagxila ekuhlluzeni inhlupho ezibhekana lozulu mihla ngemihla okugoqela indlala, ukusilela kwamanzi, amagetsi lemisebenzi kuzaba lula ukuthi uzulu asebenze lalezi inhlanganiso kukho konke ezikwenzayo. Kube njalo lesixwayiso sokuthi inhlanganiso zikazulu zekele ukusebenza zile njongo zezombusazwe ukuze zanelise ukusola lokuphikisa zingathathi nhlangothi zonke izenzo lezingqumo ezenziwa ngamabandla ezombusazwe ezincindezela umphakathi. Kulo umhlangano kubuye njalo kwenziwa inkuthazo yokuthi inhlanganiso ye SADC iqinise isandla emazweni ehluleka ukulandela imithetho yokuqhutshwa kokhetho eyethulwe yile inhlanganiso.